Ouerbetrokkenheid kan ŉ skool se sukses bepaalFoto: Geralt/Pixabay.com Ouerbetrokkenheid is deurslaggewend in die sukses van die skoolbeheerliggaamverkiesings wat tans landswyd plaasvind. Skoolbeheerliggame (SBL) word elke drie jaar verkies en vanjaar se verkiesingsperiode eindig op 31 Maart. “Ouers en wettige voogde van kinders in openbare skole kan op twee maniere betrokke wees. Eerstens mag hulle hulself verkiesbaar stel deur ŉ benoemingsproses om sodoende tot ŉ beheerliggaam verkies te word. En tweedens moet ouers stem in die verkiesing,” het dr. Jaco Deacon, adjunkhoof van die Federasie van Beheerliggame van Suid-Afrikaanse skole (Fedsas), gesê. Deacon het gesê talle skole het reeds nuwe beheerliggame verkies maar een van die grootste uitdagings is dat sommige skole steeds sukkel om ŉ kworum vir die verkiesing te bereik. “Minstens 15% van stemgeregtigde ouers (10% in die Wes-Kaap) moet die benoemings- en verkiesingsvergaderings bywoon vir die verkiesing om geldig te wees.” Deacon het benadruk dat staatsinmenging in onderwys ŉ al hoe groter bedreiging word en daarom kan ouers eenvoudig nie bekostig om nie hul stem te laat geld nie. “Ons hoor soveel klagtes van ouers wat nie kans sien om hul kinders na die skool in hul onmiddellike omgewing te stuur nie omdat gehalte-onderrig nie beskikbaar is nie. Openbare skole behoort egter aan skoolgemeenskappe en daarom moet ouers en rolspelers dus ingryp indien die skool in hul omgewing nie na wense presteer nie.” Ouers se betrokkenheid by hul kinders se opvoeding is nie beperk tot die keuse van ŉ skool nie. Sodra ŉ kind ŉ ingeskrewe leerder van ŉ skool is, rus die onus op die ouers of wettige voogde om toe te sien dat die skool behoorlik bestuur word deur ŉ opgeleide en toegewyde beheerliggaam. Die burgerregte-organisasie AfriForum het ook ŉ ernstige beroep op alle ouers gedoen om daadwerklik by dié verkiesings betrokke te raak. “Dit is baie belangrik dat ouers aan hul kinders se skoolbeheerliggaamverkiesings deelneem. Hulle moet ook ingelig wees oor die kandidate wat hulself verkiesbaar stel. Ouers moet nie skroom om hulself vir die verkiesing beskikbaar te stel nie, aangesien die sukses van ŉ skoolbeheerliggaam afhang van die kundigheid van die persone waaruit dit saamgestel is,” het Carien Bloem, AfriForum se projekkoördineerder vir onderwys, gesê. Wat die nuutverkose beheerliggame betref, Fedsas begin met ŉ landswye opleidingsprogram in die tweede kwartaal van hierdie jaar. “Die organisasie is ook die omvattendste bron van inligting, hulpbronne en regskennis wat skoolbeheer en -bestuur betref. Nuwe skoolbeheerliggaamlede word met raad en daad bygestaan om hulle toe te rus om hierdie uiters belangrike taak suksesvol uit te voer,” het Deacon gesê.